**Ministerstvo dopravy SR**

Smernica č. 5/2016, ktorou sa vydáva

**Príručka k oprávnenosti výdavkov pre prioritnú os 15**

**Operačný program Integrovaná infraštruktúra**

**2014 – 2020**

**Verzia č.: 1**

**Dátum platnosti a účinnosti: 14. septembra 2023**

Schválil: Ing. Erna Dohnáliková

generálna riaditeľka

sekcie riadenia projektov

.........................................

podpis

Príručka k oprávnenosti výdavkov pre prioritnú os 15 Operačného programu Integrovaná infraštruktúra (ďalej aj „príručka“ alebo „PkOV“) dopĺňa a upravuje ustanovenia Príručky k oprávnenosti výdavkov pre Operačný program Integrovaná infraštruktúra 2014 – 2020, verzia č. 3.7, účinná od 27.1.2023, ktorá je zverejnená na webovom sídle: [www.opii.gov.sk](http://www.opii.gov.sk).

Pre oprávnenosť výdavkov sa v rámci PO15 použijú ustanovenia Príručky k oprávnenosti výdavkov pre Operačný program Integrovaná infraštruktúra 2014 – 2020, verzia č. 3.7, účinná od 27.1.2023 **primerane** s nasledujúcimi **doplneniami/zmenami**:

**Oprávnenosť výdavkov projektu**

**„Podpora zraniteľných domácností prostredníctvom kompenzácie ich nákladov na energie“**

Výdavky národného projektu v rámci PO 15 musia byť v súlade s *Metodikou kompenzácie rozdielov medzi trhovými cenami a regulovanými cenami pri dodávkach energií zraniteľným domácnostiam prostredníctvom Iniciatívy SAFE* (Metodika SAFE) vypracovanou MIRRI SR ako CKO, MPSVaR SR ako odborného garanta pre sociálne záležitosti, MF SR ako certifikačného orgánu a MH SR ako poskytovateľa dotácií zo štátneho rozpočtu a žiadateľa v rámci tohto národného projektu.

Oprávneným výdavkom v rámci národného projektu PO 15 je refundácia nákladov MH SR vynaložených zo štátneho rozpočtu v súvislosti s poskytovaním príspevkov na kompenzáciu časti fakturovaných nákladov dodávateľom plynu, resp. elektriny pre zraniteľné domácnosti: ***905 - ostatné spôsoby paušálneho financovania***.

**Zjednodušené vykazovanie výdavkov** (ďalej „ZVV“)

ZVV je špecifickou formou vykazovania výdavkov, v rámci ktorej sa **nepreukazujú** skutočne vynaložené výdavky projektu, ale ich výška je stanovená vopred, t. j. ešte pred začiatkom realizácie projektu.

Medzi formy ZVV, aplikovateľné v rámci NP pre PO 15, patria paušálne sadzby (ďalej „PS“) vymedzené v čl. 68 písm. b), v čl. 68a ods. 1 všeobecného nariadenia.

Pre účely aplikácie ZVV formou PS sa výdavkami na zamestnancov rozumejú výdavky na úrovni celkovej ceny práce (v zmysle § 130 ods. 5 Zákonníka práce[[1]](#footnote-1)).

Preukazovanie výdavkov faktúrami alebo inými účtovnými dokladmi rovnocennej preukaznej hodnoty sa na výdavky uplatnené formou ZVV **nevzťahuje**. Poskytovateľ pri výkone kontroly splnenia podmienok oprávnenosti výdavkov **overuje najmä** dosiahnutie výstupov alebo uskutočnenie procesov.

Predmetom kontroly **nie sú** počas, ani po skončení implementácie NP:

* výdavky, skutočne vynaložené Prijímateľom, spadajúce pod ZVV (ani ďalšie skutočnosti s týmito výdavkami spojené, ako napr. účtovanie výdavkov v účtovníctve Prijímateľa a pod.)23;
* VO/obstarávanie tovarov, služieb, alebo stavebných prác, ktoré spadajú pod ZVV (VO/obstarávanie tovarov, služieb, alebo stavebných prác, na ktoré sa viažu výdavky spadajúce pod ZVV, sa v ŽoNFP neuvádza a zároveň sa počas implementácie NP neoveruje).

Vyššie uvedeným nie je dotknuté právo Poskytovateľa v odôvodnených prípadoch overiť ďalšie skutočnosti súvisiace s projektom a aplikáciou ZVV, a to najmä pri zohľadnení identifikovaných rizík, alebo ako dôsledok auditných misií EK, zistení, alebo podnetov od tretích strán. Účelom rozšírenia kontroly je najmä zavedenie účinných a primeraných opatrení na boj proti podvodom, alebo zlepšenie systému riadenia a kontroly.

Aplikáciou ZVV nie sú dotknuté povinnosti žiadateľa/prijímateľa vyplývajúce z osobitných predpisov. Žiadateľ/ Prijímateľ je naďalej povinný vo vzťahu k výdavkom spadajúcim pod ZVV:

1. obstarávať tovary, služby a stavebné práce v súlade s ustanoveniami platného zákona o VO,

2. viesť účtovnú evidenciu v súlade s ustanoveniami zákona o účtovníctve,

3. rešpektovať ustanovenia zákona o rozpočtových pravidlách verejnej správy,

4. dodržiavať ďalšie uplatniteľné predpisy.

ZVV **nie je možné použiť** v prípade, ak sa NP realizuje výlučne prostredníctvom VO/obstarávania, t. j. ak tovary, služby, alebo stavebné práce, ktoré sú obstarávané, predstavujú všetky výdavky NP. V prípade, že sa na NP vzťahujú pravidlá štátnej pomoci, tieto musia byť v prípade aplikácie ZVV rešpektované. V praxi preto do ZVV nemôžu byť zahrnuté výdavky, ktoré sú v zmysle pravidiel o zlučiteľnej štátnej pomoci neoprávnené.

**ZVV formou paušálnej sadzby a členenie oprávnených výdavkov**

Pri aplikácii ZVV formou PS sa medzi **nepriame výdavky** členia nižšie uvedené typy oprávnených výdavkov:

**a) osobné výdavky[[2]](#footnote-2) Prijímateľa, ktoré súvisia s výkonom týchto činností**:

1. prípravná fáza realizácie projektu (napr. príprava ŽoNFP);

2. právne poradenstvo (napr. spisovanie listín o právnych úkonoch, spracúvanie právnych rozborov);

3. informovanie, komunikácia a viditeľnosť (podpory získanej z EŠIF a ŠR SR na spolufinancovanie projektu);

4. vedenie účtovníctva;

5. vedenie agendy personalistiky a miezd;

6. VO/obstarávanie, vrátane prieskumu trhu;

7. obslužné činnosti (upratovanie, čistenie, kopírovanie materiálov a pod.);

8. opravy a údržba majetku využívaného pre účely projektu;

9. vedenie vozidla využívaného personálom projektu.

**b) výdavky na externé služby (zabezpečené dodávateľským spôsobom), ktoré súvisia s výkonom týchto činností**:

1. právne poradenstvo;

2. informovanie, komunikácia a viditeľnosť (podpory získanej z EŠIF a ŠR SR na spolufinancovanie projektu);

3. vedenie účtovníctva;

4. vedenie agendy personalistiky a miezd;

5. VO/obstarávanie, vrátane prieskumu trhu;

6. obslužné činnosti (upratovanie, čistenie, kopírovanie materiálov a pod.);

7. opravy a údržbu majetku využívaného pre účely projektu;

8. preprava tovaru a osôb (okrem osôb cieľovej skupiny a odborného personálu projektu zabezpečujúceho HAP).

**c) bežné výdavky na obstaranie krátkodobého majetku (okrem krátkodobého majetku, ktorý výlučne používa odborný personál projektu a osoby cieľovej skupiny)**;

**d) ostatné výdavky**:

1. nájom zariadenia/vybavenia a priestorov, ktoré sú využívané na účely projektu (okrem nájmu zariadenia/vybavenia a priestorov, ktoré využíva cieľová skupina a odborný personál projektu v rámci realizácie HAP);

2. všetky výdavky súvisiace s informovaním, komunikáciou a viditeľnosťou (podpory získanej z EŠIF a ŠR SR na spolufinancovanie projektu), napr. propagačné predmety a letáky, tlačové konferencie o projekte (vrátane občerstvenia, prenájmu priestorov a pod.), publikovaním článkov o projekte, televíznych a rozhlasových relácií a pod.;

3. poštovné;

4. telekomunikačné poplatky;

5. ceniny (napr. poštové známky a kolky, stravovacie poukážky pre zamestnancov vykonávajúcich činnosti pre projekt);

6. cestovné náhrady pre zamestnancov vykonávajúcich činnosti pre projekt;

7. prevádzka vozidla využívaného pri vykonávaní činností pre projekt (nákup pohonných hmôt, motorových olejov a pod.);

8. spotreba energie (vodné a stočné, plyn, elektrická energia a pod.) v súvislosti s vykonávanými činnosťami pre projekt;

9. nákup spotrebného tovaru a prevádzkového materiálu (papier, písacie potreby, čistiace prostriedky a pod.);

10. úhrada poplatkov (napr. notárskych, správnych a bankových poplatkov);

11. poradenstvo (právne, daňové, účtovné a pod.);

12. poistenie majetku;

13. správa informačných systémov.

Pri aplikácii ZVV formou PS sa výdavky na riadenie projektu (interné/externé) členia medzi **priame výdavky**.

**Paušálna sadzba na nepriame výdavky**

***Podmienky uplatnenia ZVV, vrátane ustanovenia podmienok oprávnenosti výdavkov***

Za účelom zjednodušenia vykazovania nepriamych výdavkov môžu oprávnení žiadatelia/Prijímatelia v rámci NP využívať **PS na nepriame výdavky**, stanovenú ako podiel z oprávnených priamych výdavkov na zamestnancov (čl. 68 písm. b) všeobecného nariadenia). Nepriame výdavky, deklarované na základe tejto PS, sa zaraďujú do skupiny výdavkov ***902 - Paušálna sadzba na nepriame výdavky určené na základe výdavkov na zamestnancov*** *(nariadenie 1303/2013, čl. 68 písm. b)*.

Medzi oprávnené nepriame výdavky, pokryté touto PS, patria typy oprávnených nepriamych výdavkov, ktoré sa pri reálnom vykazovaní výdavkov (t. j. mimo ZVV) zaraďujú do skupín výdavkov, ako napr.:

* 521 - Mzdové výdavky
* 518 - Ostatné služby
* 112 - Zásoby
* 502 - Spotreba energie
* 503 - Spotreba ostatných neskladovateľných dodávok
* 511 - Opravy a udržiavanie
* 512 - Cestovné náhrady
* 548 - Výdavky na prevádzkovú činnosť
* 568 - Ostatné finančné výdavky

***Metodika stanovenia výšky oprávnených výdavkov***

Nepriame výdavky deklarované na základe PS **nesmú presiahnuť 15 % oprávnených priamych výdavkov na zamestnancov.** Uvedená percentuálna sadzba PS vyplýva priamo z legislatívy EÚ (čl. 68 písm. b) všeobecného nariadenia).

Celková výška oprávnených nepriamych výdavkov sa vypočíta ako súčin celkových oprávnených priamych výdavkov na zamestnancov a stanovenej PS na nepriame výdavky (max. 15 %). To znamená, že celkové oprávnené priame výdavky na zamestnancov predstavujú základňu, na ktorú sa aplikuje PS na nepriame výdavky.

***Spôsob výkonu kontroly***

V prípade ZVV formou PS na nepriame výdavky sú kontrolované výdavky, ktoré tvoria základňu pre výpočet a následnú úhradu PS. Kontrole teda podlieha:

* správnosť výpočtu aplikovanej PS na nepriame výdavky (max. 15 %).

Pri ZVV formou PS na nepriame výdavky **nesmú** nepriame výdavky **prekročiť percentuálnu sadzbu** uvedenú v tabuľke nižšie:

|  |  |  |
| --- | --- | --- |
| **Skupina výdavkov** | **Názov výdavku** | **Percentuálna sadzba** |
| 902 - Paušálna sadzba na nepriame výdavky určené na základe výdavkov na zamestnancov (nariadenie 1303/2013, čl. 68 písm. b) | **Nepriame výdavky deklarované na základe paušálnej sadzby** | **15 %** oprávnených priamych výdavkov na zamestnancov |

**Paušálna sadzba na výdavky na zamestnancov**

***Podmienky uplatnenia ZVV, vrátane ustanovenia podmienok oprávnenosti výdavkov***

Za účelom zjednodušenia vykazovania priamych výdavkov na zamestnancov môžu oprávnení žiadatelia/ Prijímatelia v rámci NP využívať **PS na výdavky na zamestnancov**, stanovenú ako podiel z ostatných priamych výdavkov projektu (čl. 68a ods. 1 všeobecného nariadenia). Výdavky na zamestnancov, deklarované na základe tejto PS, sa zaraďujú do skupiny výdavkov ***904 - Paušálna sadzba na výdavky na zamestnancov*** *(nariadenie 1303/2013, čl. 68a ods. 1)*.

Medzi oprávnené výdavky na zamestnancov, pokryté touto PS, patria oprávnené priame výdavky na zamestnancov, ktoré sa pri reálnom vykazovaní výdavkov (t. j. mimo ZVV) zaraďujú do skupiny výdavkov 521 - Mzdové výdavky. Patria sem priame osobné výdavky na odborný, ako aj projektový personál projektu.

***Metodika stanovenia výšky oprávnených výdavkov***

Priame výdavky na zamestnancov deklarované na základe PS **nesmú presiahnuť 20 % ostatných priamych výdavkov projektu.** Uvedená percentuálna sadzba PS vyplýva priamo z legislatívy EÚ (čl. 68a ods. 1 všeobecného nariadenia).

Pre projekt: „**Podpora zraniteľných domácností prostredníctvom kompenzácie ich nákladov na energie**“ bola stanovená percentuálna sadzba na **0,015%** ostatných priamych výdavkov projektu.

Celková výška oprávnených priamych výdavkov na zamestnancov sa vypočíta ako súčin celkových oprávnených ostatných priamych výdavkov projektu a stanovenej PS: 0,015% na výdavky na zamestnancov. To znamená, že celkové oprávnené ostatné priame výdavky projektu predstavujú základňu, na ktorú sa aplikuje PS na výdavky na zamestnancov.

***Spôsob výkonu kontroly***

V prípade ZVV formou PS na výdavky na zamestnancov sú kontrolované výdavky, ktoré tvoria základňu pre výpočet a následnú úhradu PS. Kontrole teda podlieha:

* oprávnenosť ostatných priamych výdavkov projektu (ktoré sú reálne vykázané),
* správnosť výpočtu aplikovanej PS na výdavky na zamestnancov (0,015 %).

Pri ZVV formou PS tvoria priame výdavky na zamestnancov **percentuálnu sadzbu** uvedenú v tabuľke nižšie:

|  |  |  |
| --- | --- | --- |
| **Skupina výdavkov** | **Názov výdavku** | **Percentuálna sadzba** max. |
| |  | | --- | | 904 - Paušálna sadzba na výdavky na zamestnancov (nariadenie 1303/2013 čl. 68a ods. 1) | | **Priame výdavky na zamestnancov deklarované na základe paušálnej sadzby** | **0,015 %** ostatných priamych výdavkov projektu |

Uvedená percentuálna sadzba nemôže byť prekročená ani na úrovni reálneho čerpania prostriedkov v projekte, t. j. výška čerpaných priamych výdavkov na zamestnancov bude priamo úmerne prispôsobená výške čerpaných ostatných priamych výdavkov projektu.

1. Celkovú cenu práce tvorí mzda vrátane náhrady mzdy a náhrady za pracovnú pohotovosť a osobitne v členení preddavok poistného na zdravotné poistenie, poistné na nemocenské poistenie, poistné na starobné poistenie, poistné na invalidné poistenie, poistné na poistenie v nezamestnanosti, poistné na garančné poistenie (ak relevantné), poistné na úrazové poistenie, poistné do rezervného fondu solidarity a príspevok na starobné dôchodkové sporenie, ktoré platí zamestnávateľ. [↑](#footnote-ref-1)
2. Poskytovateľ je oprávnený v príslušnom Vyzvaní zaradiť predmetné výdavky do priamych výdavkov (okrem výdavkov súvisiacich s informovaním, komunikáciou a viditeľnosťou, ktoré sú vždy zaraďované do nepriamych výdavkov) v prípade, ak predstavujú významné výdavky v rámci HAP z hľadiska objemu alebo charakteru vo vzťahu k projektu a sú jednoznačne k týmto HAP priraditeľné. Vo všeobecnosti však platí, že ide o typické režijné výdavky, t. j. výdavky s relatívne nízkou hodnotou, pri ktorých je prácne preukazovať ich vzťah a výšku k priamym výdavkom, a preto sú zaraďované do nepriamych výdavkov. [↑](#footnote-ref-2)